แห่ลุยAPCSCENลั่นไม่สนระวังเก็งกำไร
แห่เก็งกำไร APCS ลือกลุ่ม CEN ร่วมทุน ปลุกหุ้นคึกคัก CEN ปฏิเสธข่าวลือ เตือนระวังติดดอย
3 มิ.ย. 2556

แห่เก็งกำไร APCS ลือกลุ่ม CEN ร่วมทุน ปลุกหุ้นคึกคัก CEN ปฏิเสธข่าวลือ เตือนระวังติดดอย
ราคาหุ้นบริษัท เอเชีย พรีซิชั่น (APCS) ปรับตัวขึ้นแรง และมูลค่าซื้อขายหนาแน่นวันที่ 31 พ.ค.ที่ผ่านมา ระหว่างวันขึ้นไปสูงสุด 5.40 บาท ก่อนจะอ่อนตัวลงมาปิด 5.15 บาท เพิ่มขึ้น 0.55 บาท หรือ 11.96% มูลค่าซื้อขายหนาแน่น 274.48 ล้านบาท 
ท่ามกลางกระแสข่าวลือกลุ่มบริษัท แคปปิทอล เอ็นจิเนียริ่ง เน็ตเวิร์ค (CEN) สนใจเข้าร่วมทุนใน APCS โดยซื้อหุ้นส่วนหนึ่งจากผู้ถือหุ้นใหญ่ “การุณกรสกุล” 
แหล่งข่าวจาก CEN กล่าวปฏิเสธข่าวดังกล่าวไม่เป็นความจริง และบริษัทไม่ได้สนใจลงทุน เนื่องจาก APCS ผลประกอบการขาดทุน และแนวโน้มไตรมาส 2–3 กำไรจะลดลงต่อเนื่อง จากการขาดสภาพคล่อง ซึ่งนักลงทุนที่เข้าไปเก็งกำไร จะเกิดความเสียหายได้
“กำไรไตรมาสแรก ปี 2556 ลดลงมาก จาก 27.34 ล้านบาท ในปีก่อน เหลือ 3.31 ล้านบาท ในปีนี้ หรือลดลง 88% และมีแนวโน้มที่ไตรมาส 23 จะลดลงอีก จากคำสั่งซื้อที่อ่อนตัวลงตามสภาพเศรษฐกิจโลก และปัญหาสภาพคล่องของบริษัท” 
แหล่งข่าวยังเตือนนักลงทุนที่เข้าไปเก็งกำไร ใช้ความระมัดระวังจากราคาหุ้นและมูลค่าซื้อขายที่ปรับตัวขึ้นผิดปกติ ทำให้เกิดความเสียหายได้
แหล่งข่าวจากโบรกเกอร์ กล่าวว่า ปกติหุ้น APCS มีปริมาณการซื้อขาย หลัก 34 แสนหุ้น และบางวันขึ้นไปสูงสุดหลัก 1 ล้านหุ้น เท่านั้น แต่ช่วงสัปดาห์ที่ผ่านมา มีการซื้อขายหนาแน่นขึ้น จากข่าวลือ ซึ่งขณะนี้ยังมีความเสี่ยงหากข่าวซื้อหุ้นไม่เกิดขึ้นจริง หรือดีลไม่จบ จากราคาที่ปรับตัวขึ้นไปสูง นักลงทุนที่เข้าไปเก็งกำไรและไล่ราคาขึ้นไปจะเสียหาย 
“ดีลนี้ยังมีความเสี่ยงที่ดีลไม่จบ จากราคาหุ้นที่ไล่ขึ้นไปสูงๆ เพราะคนซื้อจะไม่ยอมซื้อของแพงแน่นอน หุ้นที่ไล่ขึ้นไปก็จะกลับสู่สภาพเดิม หรือต่ำกว่า 5 บาท ได้ คนที่เข้าไปไล่ อาจจะติดหุ้นขายออกไม่ทัน จึงไม่ควรเข้าไปเสี่ยงกับหุ้นตัวนี้” แหล่งข่าวกล่าว